เอกสารแนบ 3

รายงานคณะกรรมการตรวจสอบ

คณะกรรมการตรวจสอบของบริษัท น้ำมันพืชไทย จำกัด (มหาชน) ประกอบด้วย กรรมการอิสระ 4
ท่าน ที่มีความรู้ ความเชี่ยวชาญ ประสบการณ์
และมีคุณสมบัติครบถ้วนตามข้อกำหนดเรื่องความเป็นอิสระตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
โดยมี ดร.ศิริ การเจริญดี เป็นประธานกรรมการตรวจสอบ นายสมพล เกียรติไพบูลย์ ดร.สุวิทย์
เมษินทรีย์ และดร.ชัยพัฒน์ สหัสกุล เป็นกรรมการตรวจสอบ
และมีผู้จัดการแผนกตรวจสอบภายในทำหน้าที่เลขานุการคณะกรรมการตรวจสอบ

ในปี 2554 คณะกรรมการตรวจสอบได้ปฏิบัติหน้าที่อย่างเป็นอิสระ
ตามขอบเขตที่ได้รับมอบหมายจากคณะกรรมการบริษัทตามกฎบัตรของคณะกรรมการตรวจสอบ
ซึ่งเป็นไปตามข้อกำหนดของตลาดหลักทรัพย์แห่งประเทศไทย และหลักการกำกับดูแลกิจการที่ดี
คณะกรรมการตรวจสอบได้ประชุมทั้งสิ้น จำนวน 5 ครั้ง
โดยคณะกรรมการตรวจสอบเข้าประชุมครบทุกท่าน

สรุปผลการปฏิบัติงานมีสาระสำคัญดังนี้

1. พิจารณาสอบทานงบการเงินรายไตรมาสและงบการเงินประจำปี 2554
รวมทั้งการเปิดเผยข้อมูลที่เป็นสาระสำคัญเพื่อนำเสนอต่อคณะกรรมการบริษัทพิจารณาอนุมัติ
โดยมีการประชุมหารือแลกเปลี่ยนความคิดเห็นร่วมกับแผนกตรวจสอบภายใน ผู้สอบบัญชี
และฝ่ายบริหาร ซึ่งครอบคลุมถึงการสอบทานการปฏิบัติตามมาตรฐานการบัญชี
การเลือกใช้นโยบายการบัญชี
ผลกระทบของการเปลี่ยนแปลงในนโยบายการบัญชีที่สำคัญจากการปฏิบัติตามมาตรฐานการบัญชีใหม่
ความพร้อมของการปฏิบัติตามมาตรฐานการบัญชีใหม่ที่จะมีผลบังคับใช้ในปีถัดไป
และการเปิดเผยข้อมูลในงบการเงิน
รวมทั้งรับฟังการชี้แจงและซักถามผู้เข้าร่วมประชุมในข้อสงสัยต่างๆ จนเป็นที่พอใจว่า
งบการเงินดังกล่าวถูกต้องตามที่ควร และได้จัดทำขึ้นตามหลักการบัญชีที่รับรองทั่วไป

2. พิจารณาสอบทาน และประเมินถึงประสิทธิภาพ และความเพียงพอของระบบการควบคุมภายใน
และระบบการตรวจสอบภายในของบริษัทร่วมกับแผนกตรวจสอบภายใน ผู้สอบบัญชี และผู้บริหาร
พบว่า บริษัทมีระบบการควบคุมภายในที่เหมาะสมกับสภาพธุรกิจ ไม่มีข้อบกพร่องที่เป็นสาระสำคัญ

3. พิจารณาให้มีการดำเนินการพัฒนาด้านการกำกับดูแลกิจการให้ดียิ่งขึ้น
เพื่อให้สอดคล้องกับข้อเสนอแนะจากผลการสำรวจโดยบริษัท ทริส คอร์ปอเรชั่น จำกัด ที่ผ่านมา
ได้แก่
กำหนดให้ผู้บริหารระดับสูงปฏิบัติหน้าที่กำกับดูแลเป็นการทั่วไปและประสานงานกับแผนกตรวจสอบภายใน
และแต่งตั้งแผนกตรวจสอบภายในของบริษัทที่เป็นอิสระ (In house)
แทนผู้ตรวจสอบภายในจากภายนอก (Outsourse)
รวมทั้งพิจารณาให้มีการจัดทำกฎบัตรของแผนกตรวจสอบภายใน (Internal Audit Charter)
และคู่มือการปฏิบัติงานตรวจสอบภายใน (Internal Manual) อย่างเป็นรูปธรรม

4. พิจารณาสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ กฎหมายที่เกี่ยวข้องกับธุรกิจ

5. พิจารณาการทำรายการที่เกี่ยวโยงกัน หรือรายการที่อาจมีความขัดแย้งทางผลประโยชน์
เพื่อให้มั่นใจว่า บริษัทได้ปฏิบัติตามข้อกำหนดหรือประกาศของตลาดหลักทรัพย์แห่งประเทศไทย
และมีการเปิดเผยอย่างถูกต้องครบถ้วน

6. กำหนดแผนการตรวจสอบภายในประจำปี

7. พิจารณาทบทวน และเสนอปรับปรุง “คู่มือจรรยาบรรณธุรกิจ” ให้สอดคล้องกับสภาพธุรกิจปัจจุบัน
เสนอต่อคณะกรรมการบริษัท รวมทั้งได้สื่อสารให้ทราบและถือปฏิบัติโดยทั่วกันทั้งองค์กร

8. พิจารณาประเมินความเป็นอิสระและคุณภาพงานของผู้สอบบัญชี
พร้อมทั้งพิจารณาความเหมาะสมของค่าสอบบัญชีแล้ว
คณะกรรมการตรวจสอบได้เสนอต่อคณะกรรมการบริษัท ให้พิจารณาแต่งตั้งนางสาวศิราภรณ์
เอื้ออนันตกุล และ/หรือ นางสาว ทิพวัลย์ นานานุวัฒน์ และ/หรือ นายเติมพงษ์ โอปนพันธุ์
แห่งบริษัทสำนักงาน เอินส์ท แอนด์ ยัง จำกัด เป็นผู้สอบบัญชีของบริษัท และบริษัทย่อย
ในกรณีที่ผู้สอบบัญชีดังกล่าวข้างต้นไม่สามารถปฏิบัติหน้าที่ได้ให้บริษัท สำนักงาน เอินส์ท แอนด์ ยัง
จำกัด จัดหาผู้สอบบัญชีรับอนุญาตอื่นของสำนักงานทำหน้าที่แทนผู้สอบบัญชีดังกล่าวได้
และนำเสนอที่ประชุมผู้ถือหุ้นเพื่ออนุมัติต่อไป

จากการปฏิบัติหน้าที่ดังกล่าวข้างต้น คณะกรรมการตรวจสอบมีความเห็นว่า
การดำเนินงานของบริษัทในปีที่ผ่านมา บริษัทมีระบบการควบคุมภายในที่เพียงพอและเหมาะสม
โดยไม่พบข้อบกพร่องของระบบการควบคุมภายในที่จะมีผลกระทบอย่างเป็นสาระสำคัญต่อความถูกต้อง
และเชื่อถือได้ของรายงานทางการเงิน การจัดทำรายงานทางการเงิน มีความถูกต้อง ครบถ้วน
และเชื่อถือได้ และได้จัดทำขึ้นตามหลักการบัญชีที่รับรองทั่วไป
การเปิดเผยข้อมูลของรายการระหว่างกันมีความครบถ้วน
รวมทั้งได้ปฏิบัติตามกฎระเบียบและกฎหมาย ว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ ระเบียบข้อบังคับที่เกี่ยวข้องกับการดำเนินธุรกิจของบริษัท

ดร.ศิริ การเจริญดี

ประธานคณะกรรมการตรวจสอบ